It-Tnejn, 20 ta' Mejju 2019: Il-Papa Franġisku ħatar lill-Isqof Peter Baldacchino biex imexxi d-Djoċesi ta' Las Cruces, fi New Mexico fl-Istati Uniti. Huwa l-ewwel isqof djoċesan assoċjat mal-Mixja Neokatekumenali biex iservi fi djoċesi daqshekk kbira fl-Istati Uniti tal-Amerika. Mons. Baldacchino twieled fil-5 ta' Diċembru 1960 f'Tas-Sliema u ilu Isqof Awżiljaru ta' Miami fi Florida mill-2014. Huwa ġie ordnat saċerdot fl-1996 fl-Arċidjoċesi ta' Newark fl-istat ta' New Jersey. Wara l-ordinazzjoni serva bħala viċi kappillan tal-parroċċa ta' Our Lady of Mount Carmel f'Ridgewood fi New Jersey (1996-1999), kanċillier missio sui iuris tal-gżejjer Turks u Caicos fil-Karibew (1999-2014), kappillan tal-parroċċa ta' Our Lady of Divine Providence fil-gżira ta' Providenciales fl-Oċean Atlantiku (2002-2014), u kappillan tal-parroċċa Saint Kieran f'Coconut Grove f'Miami (2014-2018). Mons. Peter Baldacchino kien ukoll membru tal-Kumitat għall-Ħarsien tat-Tfal u Żgħażagħ u tal-Kumitat tal-Kleru, Ħajja Kkonsagrata u l-Vokazzjonijiet. Fl-2014 kien innominat Isqof Titulari ta' Vatarba u Awżiljarju ta' Miami. Id-Djoċesi ta' Las Cruces ġiet stabbilita fl-1982 u għandha aktar minn 236,600 Kattoliku, li jammontaw għal ftit iktar minn 42% tal-popolazzjoni taż-żona.
Isqof Malti għad-djoċesi ta' Las Cruces fi New Mexico